Blondínka sa priznala, že je poverčivá a preto fanúšikov neinformovala, že chystá cestu na Slovensko. Jej mamu totiž čakala operácia srdca na východnom Slovensku a tak samozrejme nechcela blondínka nič zakríknuť. Zo Španielska s dcérou a synom Neviom priletela pred pár dňami a okamžite sa transportovala na východ.
Síce sú jej rodičia Žilinčania, zákrok však absolvovala pani Vierka v Košiciach. "O dôvode našej cesty na východ Slovenska mám odvahu hovoriť až teraz. Pretože viem, že naša milovaná maminka, manželka a naša úžasná babka už je mimo ohrozenia života i keď ubolená po ťažkej operácii srdiečka, bude čoskoro v poriadku," informovala Zuzana.
Bývalá moderátorka poďakovala celému zdravotníckemu tímu a operátorovi, ktorý mal život jej mamy v rukách.